МИШЉЕЊЕ ОВЛАШЋЕНОГ АКТУАРА

О ФИНАНСИЈСКИМ ИЗВЕШТАЈИМА И ГОДИШЊЕМ ИЗВЕШТАЈУ О ПОСЛОВАЊУ ДРУШТВА ЗА РЕОСИГУРАЊЕ „ДУНАВ-РЕ”A.Д.O. БЕОГРАД

ЗА 2019. ГОДИНУ

**МИШЉЕЊЕ ОВЛАШЋЕНОГ АКТУАРА О ФИНАНСИЈСКИМ ИЗВЕШТАЈИМА И ГОДИШЊЕМ ИЗВЕШТАЈУ О ПОСЛОВАЊУ**

**ДРУШТВА ЗА РЕОСИГУРАЊЕ »ДУНАВ-РЕ« A.Д.O. БЕОГРАД**

**ЗА ПОСЛОВУ 2019. ГОДИНУ**

За потребе Друштва за реосигурање »ДУНАВ-РЕ« а.д.о, Кнез Михаилова 6/II, Београд на основу Закона о осигурању (»Службени гласник РС« бр.139/14), Одлуке о извештавању друштава за осигурање/реосигурање (»Службени гласник РС« бр. 55/2015), као и Одлуке о садржини мишљења овлашћеног актуара (»Службени гласник РС« бр. 38/2015) дајем мишљење на финансијске извештаје и годишњи извешта о пословању Друштва у 2019. години:

**I УВОД**

Друштво за реосигурање »ДУНАВ-РЕ« а.д.о, (у даљем тексту: Друштво) са пословним седиштем у Кнез Михаиловој 6/II, Београд је регистровано као отворено акционарско друштво. Већински власник Друштва је Компанија Дунав осигурање са 92,65% учешћа у укупном акцијском капиталу.

Решењем Народне банке Србије Г.бр. 3340 од 13.5.2016. године је утврђено да је Друштво ускладило своје пословање, имовину, капитал, обавезе, органе, организацију и акте са одредбама Закона о осигурању и испунило све услове прописане за обављање послова реосигурања у складу са законом, чиме је Друштву издата дозвола за даљи рад.

Матични број Друштва: 07046901.

Шифра делатности: 6520.

Порески идентификациони број: 100001327.

Законски заступник Друштва је Зорана Пејчић, председник Извршног одбора.

Мишљење актуара се даје на основу следећих докумената и података:

* Финансијских извештаја за 2019. годину;
* Годишњег извештаја о пословању Друштва у 2019. години;
* Аката пословне политике, утврђених Законом о осигурању;
* Уговора о реосигурању по активним и пасивном послу, бордероа премија и штета;
* Књиге штета за 2019. годину, извештаја о обрађиваним, решеним, резервисаним и исплаћеним штетама;
* Прегледа обрачуна техничких резерви;
* Извештаја и осталих докумената и података Друштва.

**II ОПШТИ ДЕО**

1. **ПРЕМИЈА РЕОСИГУРАЊА**

**На бази спроведених анализа и расположивих релевантних података, овлашћени актуар даје мишљење да је премија реосигурања Друштва утврђена у складу са актуарском струком и прописима и да обезбеђује трајно испуњење свих обавеза Друштва из уговора.**

* 1. ***ПРЕМИЈА РЕОСИГУРАЊА И СТРУКТУРА ПОРТФЕЉА***

**Друштво је у 2019. години по активном послу реосигурања остварило укупну премију у износу од 4.785.879.902 динара**, и то у неживотним осигурањима 4.652.118.230 динара и животним осигурањима 133.761.672 динара.

У односу на претходну годину укупна премија реосигурања је већа за 1.663.620.622 динара, односно 53,28%.

Неживотна осигурања су порасла за 1.658.415.221 динар (55,40%), док je премија по активном послу животних осигурања виша за 5.205.400 динара (4,05%).

Представљена кретања су довела до раста учешћа премије неживотних осигурања у укупној премији по активном послу са 95,88%, колико је било годину дана раније, на 97,21%, док је учешће премије животних осигурања спуштено са 4,12% у 2018. години на 2,79% у овој години.

**Премија по активном послу и међугодишња промена**



Од укупно 19 врста осигурања у којима Друштво послује, на чак 18 врста осигурања је забележен раст, а само на једној врсти незнатан пад премије реосигурања по активном послу (врста 04 Осигурање шинских возила).

Највећи раст активне премије од 953.142.226 динара (117,36%) забележен је на врсти осигурања 09 Остала осигурања имовине, валиким делом као последица закључивања новог факултативног уговора о реосигурању за цедента Согаз осигурање. Значајан раст остварен је и на врстама: 08 Осигурања имовине од пожара и других опасности (259.497.197 динара) и 13 Осигурање од опште одговорности (229.611.240 динара), као последица развоја портфеља по постојећим аутоматским уговорима, као и закључивање нових факултативних уговора.

Поред ове три врсте осигурања, које су основни генератор раста премије у овом периоду, нешто већи раст је остварен и на врстама: 10 Осигурање од одговорности због употребе моторних возила (53.026.347 динара), 14 Осигурање кредита (32.511.722 динара), 03 Осигурање моторних возила (31.012.056 динара), 05 Осигурање ваздухоплова (21.577.683 динара), 16 Осигурање финансијских губитака (19.777.484 динара) и 11 Осигурање одговорности због употребе ваздухоплова (19.281.993 динара).

**Премија у самопридржају у 2019. години износи 1.002.571.933 динара,** што је за 206.546.320 динара, односно 25,95% више у односу на 2018. годину

**Премија у самопридржају у 2019. и 2018. години**



У односу на исти период претходне године дошло је до повећања учешћа ретроцесије у укупној премији реосигурања са 74,50% на 79,05%.

Премија у самопридржају неживотних осигурања износи 986.778.939 динара, док је код групе животних осигурања ова премија 15.792.994 динара.

Посматрано по врстама осигурања највеће повећање премије у самопридржају забележено је код врста осигурања: 08 Осигурање имовине од пожара и других опасности (62.737.623 динара), 09 Остала осигурања имовине (60.966.778 динара), 03 Осигурање моторних возила (35.496.482 динара), 15 Осигурање јемства (14.674.103 динара), 10 Осигурање од одговорности због употребе моторних возила (14.615.963 динара) и 13 Осигурање од опште одговорности (13.630.155 динара).

Смањење премије у самопридржају забележено је на три врсте осигурања: 04 Осигурање шинских возила (2.677.018 динара), 14 Осигурање кредита (1.399.441 динар) и 07 Осигурање робе у превозу (22.834 динара).

Посматрано у релативним показатељима највеће промене забележене су код врста осигурања са малим обухватом, које су због ниске основице подложне високим релативним флуктуацијама (врсте 06 Осигурање пловних објеката, 15 Осигурање јемства и 18 Осигурање помоћи на путовању).

**Учешће врсте осигурања у укупној премији**



Ниво премија по врстама осигурања је условљен тарифама премија, оствареним обимом и карактеристикама портфеља цедената и закљученим уговорима о реосигурању.

У 2019. години највеће учешће у премији имаjу остала осигурања имовине која уз осигурање имовине од пожара и других опасности чине 63,94% укупне премије по активном послу. Код ових врста осигурања се уговарају највише суме осигурања, па се самим тим и најчешће преносе у реосигурање, тако да су оне најзаступљеније у портфељу Друштва. Ове две врсте осигурања су имале највеће учешће у премији и у претходној години (укупно 59,17%). Поред наведене две врсте осигурања учешће у премији по активном послу изнад 5% имају и Осигурање од опште одговорности (11,35%), Осигурање од одговорности због употребе моторних возила (5,58%) и Осигурање моторних возила (5,11%).

На поменутим значајним врстама осигурања у односу на исти период претходне године дошло је до раста учешћа од 10,88% на врсти 09 и раста од 1,30% на врсти 13, док је учешће Осигурања имовине од пожара и других опасности, Осигурања моторних возила и Осигурања од одговорности због употребе моторних возила респективно смањено за 6,11%, 1,72%, и 1,28%.

Наведена кретања довела су до тога да је учешће поменутих пет значајних врста осигурања (биле су значајне и у претходној години) повећано са 82,91%, колико је износило у претходној години, на 85,98% у 2019.

Права уговарача осигурања, осигураника и корисника осигурања, покривени ризици и искључења по производима дефинисани су условима осигурања цедената и појединим одредбама уговора о ретроцесији, а која су морала бити имплементирана у услове цедената (пре свега се мисли на клаузуле о искључењима).[[1]](#footnote-1)

* 1. ***ЗНАЧАЈНИ РИЗИЦИ ПРЕУЗЕТИ У РЕОСИГУРАЊЕ***

Најзначајнији ризици које је Друштво преузело у реосигурање у 2019. години односе се на остала осигурања имовине и осигурање имовине од пожара и других опасности као најзаступљеније врсте осигурања.

Најзначајнији преузети ризици у оквиру осталих осигурања имовине односе се на лом машина и изградњу и монтажу.

Друштво је за изградњу и монтажу закључило како аутоматске, тако и факултативне уговоре о реосигурању.

Од пожарних ризика најзначајнија су имовинска покрића пожара и земљотреса.

Наведени ризици преузети су по уговорима о реосигурању имовине и земљотреса.

Поред наведених, значајни ризици се везује и за остале врсте осигурања које су заступљене у портфељу Друштва са преко 5%:

* oсигурање од опште одговорности,
* oсигурање од одговорности због употребе моторних возила,
* oсигурање моторних возила.

Најзначајнији преузети ризици у оквиру осигурања од опште одговорности односе се на професионалну одговорност. Друштво је за осигурање одговорности закључила аутоматске и факултативне уговоре о реосигурању.

У оквиру осигурања од одговорности због употребе моторних возила најзначајнији уговори које је Друштво закључило односе се на осигурање домаће аутоодговорности и зелене карте. За наведене послове Друштво је закључило аутоматске непропорционалне уговoре о реосигурању.

Најзначајнији преузети ризици у оквиру осигурања моторних возила односе се на крађу моторних возила. Друштво је за осигурање моторних возила закључила аутоматске и факултативне уговоре о реосигурању.

* 1. ***ОСТВАРЕНА (МЕРОДАВНА) ПРЕМИЈА***

**У 2019. години меродавна премија износи 4.337.128.946 динара**, чиме је остварен раст у односу на исти обрачунски период претходне године од 1.248.967.789 динара, односно 40,44%.

Меродавна премија по активном послу неживотних осигурања износи 4.203.367.274 динара (раст 1.243.762.389 динара, односно 42,02%), док у делу животних осигурања износи 133.761.672 динара (раст 5.205.400 динара, односно 4,05%).

**Меродавне премија по активном послу у 2019. и 2018. години**



Повећање премије у 2019. години утицало је и на повећање меродавне премије у односу на 2018. годину. Повећање укупне премије било је веће од повећања меродавне премије, 1.663.620.622 динара наспрам 1.248.967.789 динара.

Забележено је повећање меродавне премије реосигурања по активном послу на свих 19 врста осигурања у којима друштво послује.

Посматрано по врстама осигурања највеће апсолутно повећање меродавне премије забележено је на врсти осигурања 09 Остала осигурања имовине (721.169.494 динара). Ово је ниже од раста укупне премије на овој врсти, а као последица већег раста преносне премије у односу на исти период претходне године. Релативно већи раст забележен је и на врсти 08 Осигурање имовине од пожара и других опасности, где је меродавна премија порасла за 226.420.026 динара, односно врсти 13 Осигурање од опште одговорности, на којој је меродавна премија увећана за 86.788.057 динара.

Пошто је у животним осигурањима у оба извештајна периода преносна премија једнака нули онда је и меродавна премија једнака премији осигурања, односно једнаке су и њихове промене.

**Меродавна премија у самопридржају у 2019. и 2018. години**



**Меродавна премија у самопридржају у 2019. години износи 974.696.266 динара**, чиме је забележен раст од 211.918.758 динара (27,78%) у односу на 2018. годину.

* 1. ***РАЦИО ШТЕТА, РАЦИО ТРОШКОВА И КОМБИНОВАНИ РАЦИО***

**Рацио штета и комбиновани рацио по активном послу у 2019. години**



**Рацио штета и комбиновани рацио у самопридржају у 2019. години**



**Међугодишње промене рациа штета, трошкова и комбинованог рациа по активном послу**



**Међугодишње промене рациа штета, трошкова и комбинованог рациа у самопридржају**



Рацио штета за укупна неживотна осигурања по активном послу у 2019. години износи 28,16%, што представља повећање од 13,41% у односу на претходну годину.

Рацио штета у самопридржају у 2019. години износи 62,48% и виши је 10,52% у односу на 2018. годину.

Иако су забележена повећања вредности рациа штета у односу на њихове вредности у претходној години, како по активном послу, тако и у самопридржају, они су и даље изузетно повољни.

По активном послу готово на свим врстама осигурања остварене су повољне вредности рациа штета. Минусне вредности на појединим врстама осигурања (04, 11 и 15) последица су негативних меродавних штета односно оствареног прихода по основу штета узрокованог позитивним run-off тестом резервације и оствареној ниској фреквенцији штета. Нешто веће вредности рациа штета по активном послу остварене су на врстама осигурања 01 Осигурање од последица незгоде (83,58%), 06 Осигурање пловних објеката (133,30%) и 07 Осигурање робе у превозу (95,13%). Релативно високе вредности рациа штета на врстама 01 и 06 последица су увећане ликвидације у 2019. години посматране у релативним показатељима. Будући да је реализована у условима ниске меродавне премије не могу да имају значај на нивоу портфеља. Узрок неповољног резултата на врсти осигурања 07 Осигурање робе у превозу су две значајне штете цедента Дунав осигурање из ове године. Једна је ликвидирана на износ од 36,2 милиона динара док је друга је резервисана на 43,5 милиона динара.

У самопридржају, поред врста осигурања 06 и 07, нешто већа вредност рациа штета остварена је на врсти 09 Остала осигурања имовине (83,93%) и врсти 13 Осигурање од опште одговорности (88,57%), међутим закључак о рациу штета у самопридржају на нивоу укупног портфеља (62,46%) остаје повољан.

Независно од релативно виших вредности рациа штета у самопридржају на значајним врстама осигурања 09 и 13, на позитиван закључак утичу реализоване повољне вредности рациа на осталим значајним врстама осигурања за Друштво, као и чињеница да се у континуитету у дужем временском периоду бележе изузетно позитивни резултати на свим значајним врстама осигурања.

Рацио трошкова је на нивоу неживотних осигурања изузетно низак, тако да за активан посао реосигурања износи 14,83% (смањење од 3,10%), односно у самопридржају 21,91% (смањење од 3,89%).

Повољне вредности рациа штета на већем делу портфеља, заједно са ниском вредношћу рациа трошкова резултирају изузетно повољним вредностима комбинованих рациа по већини врста осигурања, односно нарочито на укупном нивоу, како за активан посао, тако и у самопридржају. Тако је комбиновани рацио на нивоу неживотних осигурања по активном послу 42,99%, а у самопридржају 84,39%.

Реализовани рацио бројеви укупног портфеља и у самопридржају указују да је Друштво способно да из премије реосигурања обезбеди покриће свих штета и трошкова.

1. **ТЕХНИЧКЕ РЕЗЕРВЕ**

**Све тeхничкe рeзeрвe утврђeнe су у склaду сa aктуaрскoм струкoм, прoписимa, Прaвилницима Друштвa, уговорима о реосигурању и довољне су за трajнo испуњeњe свих oбaвeзa Друштвa из угoвoрa. Приликoм oбрaчунa пojeдинaчних тeхничких рeзeрви примeњeнe су aдeквaтнe мeтoдe њихoвoг oбрaчунa.**

Друштвo рaспoлaжe примeрeним, кoмплeтним и тaчним пoдaцима на нивоу врсте осигурања нa oснoву кojих сe oбрaчунaвajу тeхничкe рeзeрвe. Интерни и екстерни подаци који се користе при обрачунима техничких резерви су конзистентни. Информациони систем обезбеђује конзистентност података, обрачуна, интерних и екстерних извештаја. Maтeмaтичкa рeзeрвa, преноснa прeмијa и износ резервације за настале пријављене штете сe утврђују на основу података цедента и уговора о реосигурању. Обрачун насталих непријављених штета, резервације за трошкове решавања и исплате штета, резерви за неистекле ризике, резерви за бонусе и попусте и резерви за изравнање ризика обрачунавају се најмање по врстaмa oсигурaњa, а у склaду сa Прaвилницимa Друштвa.

Aнaлизoм извршaвaњa oбaвeзa Друштвa пo угoвoримa у дужeм врeмeнскoм пeриoду и пoрeђeњeм oбaвeзa из угoвoрa сa фoрмирaним тeхничким рeзeрвaмa ниje зaбeлeжeнo систeмaтскo oдступaњe. Техничке резерве су формиране у складу са обавезама из уговора.

Aнaлизoм и провером oбрaчунaтих тeхничких рeзeрви утврђена је њихова довољност, односно адекватност.

Укупне техничке резерве по активном послу на дан 31.12.2019. износе 3.102.973.182 динара, а у самопридржају 910.266.498 динара.

УКУПНЕ ТЕХНИЧКЕ РЕЗЕРВЕ ПО АКТИВНОМ И ПАСИВНОМ ПОСЛУ

|  |  |  |  |  |
| --- | --- | --- | --- | --- |
| **Ред.бр.** | **Врста техничких резерви** | **УКУПНЕ** | **Удео ретроцесионара** | **У САМОПРИДРЖАЈУ** |
| 1. | Преносна премија | 1.094.588.209 | 997.549.587 | 97.038.622 |
| 2. | Укупно резервисане штете | 1.983.619.974 | 1.179.348.137 | 804.271.837 |
| 3. | Математичка резерва | 19.438.014 | 15.808.960 | 3.629.054 |
| 4. | Резерве за неистекле ризике | 4.073.513 | 0 | 4.073.513 |
| 5. | РЗИР | 1.253.472 | 0 | 1.253.472 |
| 6. | Резерве за бонусе и попусте | 0 | 0 | 0 |
| **УКУПНО:** | | **3.102.973.182** | **2.192.706.684** | **910.266.498** |

1. *Техничке резерве животних осигурања на дан 31.12.2019.*

|  |  |  |  |  |
| --- | --- | --- | --- | --- |
| **Ред.бр.** | **Врста техничких резерви** | **УКУПНЕ** | **Удео ретроцесионара** | **У САМОПРИДРЖАЈУ** |
| 1. | Преносна премија | 0 | 0 | 0 |
| 2. | Укупно резервисане штете | 21.577.582 | 19.221.733 | 2.355.849 |
| 3. | Математичка резерва | 19.438.014 | 15.808.960 | 3.629.054 |
| **УКУПНО:** | | **41.015.596** | **35.030.693** | **5.984.903** |

1. *Техничке резерве неживотних осигурања на дан 31.12.2019.*

|  |  |  |  |  |
| --- | --- | --- | --- | --- |
| **Ред.бр.** | **Врста техничких резерви** | **УКУПНЕ** | **Удео ретроцесионара** | **У САМОПРИДРЖАЈУ** |
| 1. | Преносна премија | 1.094.588.209 | 997.549.587 | 97.038.622 |
| 2. | Укупно резервисане штете | 1.962.042.392 | 1.160.126.404 | 801.915.988 |
| 3. | Резерве за неистекле ризике | 4.073.513 | 0 | 4.073.513 |
| 4. | РЗИР | 1.253.472 | 0 | 1.253.472 |
| **УКУПНО:** | | **3.061.957.586** | **2.157.675.991** | **904.281.595** |

Техничке резерве животних осигурања на дан 31.12.2019. по активном послу износе 41.015.596 динара, а неживотних 3.061.957.586 динара, односно у самопридржају респективно износе 5.984.903 динара и 904.281.595 динара.

Укупне техничке резерве 31.12.2019. су више за 29,33% а у самопридржају за 15,31% у односу на 31.12.2018. Посматрано у односу на претходни квартал укупне техничке резерве ниже су за 7,41%, а то је последица промене преносне премије и чињенице да је она најнижа крајем године, с обзиром да већина уговора о реосигурању као скаденцу има календарску годину.

***2.1. ПРЕНОСНА ПРЕМИЈА***

Друштво је у 2019. години по активном послу реосигурања остварило укупну премију у износу од 4.785.879.902 динара, и то у неживотним осигурањима 4.652.118.230 динара а у животним 133.761.672 динара. Премија у самопридржају износи 1.002.571.933 динара.

**Укупна преносна премија на дан 31.12.2019. износи 1.094.588.209 динара**, а у самопридржају 97.038.622 динара. Цео износ укупне преносне премије и преносне премије у самопридржају односи се на неживотна осигурања.

**Преносна премија 31.12.2019 и промене у односу на 31.12.2018**



**Очекивани просечни број месеци трајања реосигуравајућег покрића након**

**обрачуна резерви за преносне премије неживотних осигурања[[2]](#footnote-2)**



Највеће учешће у преносној премији по активном послу имају следеће врсте осигурања: 09 Остала осигурања имовине (51,88%), 13 Осигурање од опште одговорности (21,18%) и 08 Осигурање имовине од пожара и других опасности (12,71%). Наведене врсте осигурања имају и највеће учешће у премији по активном послу, с тим што је збирно учешће наведених врста у преносној премији 85,77%, а у премији по активном послу 75,29%.

У односу на 31.12.2018. преносна премија је виша за 448.750.955 динара односно за 69,48%, што је претежно последица међугодишњег повећања премије неживотних осигурања од 1.658.415.221 динар, односно 55,40%.

Највећи апсолутни раст преносне премије од 200.968.225 динара (54,78%) остварен је на врсти осигурања 09 Остала осигурања имовине, као последица повећања премије од 953.142.226 динара. Значајна повећања преносне премије остварена су и на врстама осигурања 13 Осигурање од опште одговорности у износу од 147.480.213 динара (174,86%) и 08 Осигурање имовине од пожара и других опасности у износу од 59.614.303 динара (74,98%).

Незнатна смањења преносне премије у апсолутном износу забележена су на врстама 03 Осигурање моторних возила (1.219.638 динара); 04 Осигурање шинских возила (338.327 динара); 06 Осигурање пловних објеката (19.038 динара); 07 Осигурање робе у превозу (803.893 динара) и 14 Осигурање кредита, код кога је преносна премија готово на истом нивоу (230 динара).

Значајнија одступања индекса раста преносне премије у појединим врстама осигурања проузрокована су ниским нивоом премије, тако да мале промене у апсолутном износу доводе до великих осцилација релативних показатеља промене.

**Премија, преносна премија и учешће преносне премије у премији 31.12.2019.**



Коефицијент разграничења премије активног реосигурања (однос преносне премије и премије) за 2019. годину за неживотна осигурања износи 23,53%, што је на нешто вишем нивоу у односу 2018. годину када је овај коефицијент износио 21,57%. Разлог за повећања коефицијента разграничења је у расту учешћа врсте 09 Остала осигурања имовине, односно врсте 13 Осигурање од опште одговорности, са релативно високим коеф. разграничења, у премији неживотних осигурања, као и са друге стране пад учешћа врсте 08 Осигурање имовине од пожара и других опасности са ниским коефицијентом разграничења.

**Oбрачун преносне премије извршен је у складу са Правилником o oбрaзoвaњу рeзeрви зa прeнoснe прeмиje Друштва којим се регулише њен обрачун, Одлуком о техничким резервама и законским прописима.**

***2.2. МАТЕМАТИЧКА РЕЗЕРВА***

Учешће Друштва у математичкој резерви цедената (математичка резерва по активном послу) бележи се као учешће у преносној премији која представља саставни део математичке резерве у осигурању живота. Дакле, Друштво учествује само у ризико делу премије животних осигурања, а не и у штедном из којег се формира чиста математичка резерва. Учешће се утврђује по извршеним пријавама, обрачунима цедената и по извршеној провери. Математичка резерва се формира по Техничким основама животних осигурања цедената.

Пошто Друштво учествује само у преносној премији предмет ове анализе нису каматне стопе, таблице вероватноћа, методе обрачуна резерве (нето и Zillmer метода), *modified duration* и др. која се ради за осигуравајућа друштва која формирају резервисања чисте математичке резерве образоване из штедног дела премије, резервисања за будуће управне трошкове, резерве добити и др.

**Укупна математичка резерва на дан 31.12.2019. износи 19.438.018 динара**, а у самопридржају 3.629.054 динара.

**Математичка резерва по активном и пасивном послу (у РСД)**



**Промена математичке резерве 31.12.2019 у односу на 31.12.2018. (у РСД)**



На дан 31.12.2019. бележи се благо повећање математичке резерве у односу на 31.12.2018. за 1,18%.

Посматрано по цедентима у односу на крај 2018. забележен је раст код Дунав осигурања за 941.173 динара (45,66%), док је код преостала два цедента математичка резерва забележила пад, и то код Меркур осигурања за 542.249 динара (3,43%) односно код Grawe осигурања за 172.123 динара (12,88%).

**Математичка резерва 31.12.2019. у валути**



**Математичка резерва 31.12.2019. у валути у самопридржају**



Математичка резерва реосигурања живота у самопридржају, утврђена је бордероима као разлика активне математичке резерве коју су обрачунали цеденти на основу уговора о реосигурању и пасивне математичке резерве у складу са уговорима о ретроцесији.

Математичка резерва у самопридржају у страним валутама покривена је девизним ХОВ Републике Србије (петнаестогодишње ХОВ које доспевају на наплату 2026.г.) са годишњим приносом од 5,85%, који се није мењао током године. За уговоре у РСД покриће математичке резерве у самопридржају је обезбеђено готовином. Износ у висини пасивне математичке резерве покривен је учешћем ретроцесионара у математичкој резерви.

**Обрачун математичке резерве извршен је применом адекватних метода и у складу са актуарском струком, Правилником о образовању математичке резерве Друштва, Одлуком о техничким резервама и законским прописима.**

***2.3. РЕЗЕРВИСАНЕ ШТЕТЕ***

Друштво је на дан 31.12.2019. по активном послу **резервисало настале пријављене а нерешене штете** према бордероима и закљученим уговорима о реосигурању са цедентима у укупном износу од **1.507.893.715 динара**.

**Резервација насталих пријављених а нерешених штета 31.12.2019.**

**и промена у односу на 31.12.2018.**



Износ резервације насталих пријављених а нерешених штета је за 153.785.236 динара (11,36%) виши у односу на 31.12.2018.

У односу на 31.12.2018. значајнија смањења резервације пријављених неликвидираних штета се бележе код врста осигурања: 10 Осигурање од одговорности због употребе моторних возила (78.103.425 динара), 09 Остала осигурања имовине (32.497.226 динара) и 16 Осигурање финансијских губитака (30.175.866 динара), а као последица решавања штета на овим врстама осигурања.

Највећа повећања у апсолутном износу су на врстама осигурања: 13 Осигурање од опште одговорности (183.602.112 динара); 08 Осигурање имовине од пожара и других опасности (73.774.369 динара) и 07 Осигурање робе у превозу (38.265.779 динара). На врсти 07 повећање је последица једне штете из ове године, која је резервисана на износ од 43.556.980 динара док је на врсти 13 повећање највећим делом последица једне штете пријављене у последњем кварталу 2019. године а која је резервисана на износ од 138.700.218 динара.

Друштво је према Правилнику о образовању резервисаних штета обрачунало **резервисане настале непријављене штете у износу од 443.718.490 динара.**

Резервација IBNR је урађена применом паушалне методе у свим врстама осигурања, осим код осигурања аутоодговорности, где су приликом обрачуна примењене Chain Ladder методa на основу троуглова пријављених штета, Chain Ladder методa на основу троуглова ликвидираних штета и Метода очекиване квоте штета при чему су респективно добијени резултати 37.199.126 динара, 153.138.451 динарa и 159.812.006 динара. Усвојен је резултат добијен Методом очекиване квоте штета.

**Резервација насталих непријављених штета 31.12.2019.**

**и промена у односу на 31.12.2018.**



Посматрано у односу на 31.12.2018. дошло је до повећања резервације за 108.330.330 динара (32,30%). Значајније повећање резервације за IBNR штета је на следећим врстама осигурања: 13 Осигурање од опште одговорности (29.846.698 динара); 05 Осигурање ваздухоплова (19.203.605 динара); 10 Осигурање од одговорности због употребе моторних возила (19.159.674 динара) и 09 Остала осигурања имовине (18.492.515 динара).

Незнатна смањења резервације за IBNR штете у апсолутним износима забележено је код четири врсте осигурања: 22 Допунско осигурање уз осигурање живота, 04 Осигурање шинских возила, 11 Осигурање од одговорности због употребе ваздухоплова и 15 Осигурање јемства.

Приликом обрачуна на врсти осигурања 10 Осигурање од аутоодговорности, у односу на претходну годину узета је у обзир једна година више (11 година). У почетној 2009. години, као и претходних година, узете су све решене штете настале у 2009. години и у свим претходним годинама. Од обрачуна за 31.12.2016. приликом обрачуна насталих непријављених штета из полазних података су искључене штете цедента „Таково осигурање“ што је образложено у Мишљењу овлашћеног актуара за 2016. годину. Исти подаци су искључени и у свим каснијим обрачунима.

**Резервација за трошкове у вези са решавањем и исплатом штета износи укупно 32.007.768 динара.**

Рeзeрвaција зa трoшкoвe у вeзи рeшaвaњa и исплaтe штeтe утврђуje сe нa oснoву учeшћa oствaрeних трoшкoвa у укупнo рeшeним штeтaмa у претходној години и примeнoм истoг нa рeзeрвисaнe штeтe у текућем обрачунском периоду.

**Резерве за трошкове у вези са решавањем и исплатом штета 31.12.2019.**

**и промена у односу на 31.12.2018.**



У односу на 31.12.2018. резервација за трошкове је смањена за 10.055.160 динара (23,91%). Највеће смањење резервације за трошкове у вези са ликвидацијом и исплатом штета у односу на 31.12.2018. бележи се код врста осигурања: 10 Осигурање од одговорности због употребе моторних возила, 08 Осигурање имовине од пожара и др. опасности, 07 осигурање робе у превозу и 09 Остала осигурања имовине. Исказана смањења последица су нижег коефицијента за резервацију трошкова на наведеним врстама у односу на 31.12.2019, а код врста осигурања 09 и 10 је нижи и износ резервације. Нешто значајнији раст резервације за трошкове забележен је на врсти осигурања 13 Осигурање од опште одговорности као последица значајног раста резервације на овој врсти.

**Укупне резервисане штете на дан 31.12.2019. износе 1.983.619.973 динара.**

Учешће ретроцесионара у резервацији штета износи 1.179.348.136 динара (пасивно реосигурање), тако да су резервисане штете у самопридржају 804.271.837 динара.

**Укупна резервација штета 31.12.2019.**



**Резервација штета у самопридржају 31.12.2019.**



**Укупна резервација штета 31.12.2019. и промене у односу на 31.12.2018.**



Укупна резервација је забележила повећање у односу на претходну годину од 252.060.407 динара (14,56%).

Друштво није имало рентних штета.

Наплаћена регресна потраживања нису узимана у обзир приликом обрачуна резервисаних штета, па нису имала утицај на износ резервације. Такође није вршено дисконтовање приликом обрачуна резервисаних штета.

**Резервација штета извршена је у складу са актуарском струком, Правилником о образовању резервисаних штета Друштва, Одлуком о техничким резервама и законским прописима.**

***2.4. РЕЗЕРВЕ ЗА НЕИСТЕКЛЕ РИЗИКЕ***

**Резерве за неистекле ризике 31.12.2019. износе 4.073.513 динара.**

**Износ резерви за неистекле ризике 31.12.2019. и промене у односу на 31.12.2018.**



Према Правилнику о образовању резерви за неистекле ризике Друштво образује ове резерве у износу изнад резерви за преносне премије за покриће обавеза из осигурања које настају у наредном периоду по активним уговорима.

**Очекивани износи штета и трошкова по врстама осигурања**



Друштво образује резерве за неистекле ризике ако утврди да је очекивани износ штета и трошкова у наредном периоду по активним уговорима виши од износа резерви за преносне премије и евентуалних потраживања за премију по уговорима из текућег периода.

Очекивани износ штета се утврђује као производ преносне премије и рациа штета добијеног као однос просечних меродавних штета и просечне меродавне премије у последње три године.

Очекивани износ трошкова добијен је као производ преносне премије и рациа трошкова обрачунатог као однос трошкова управе и меродавне премије у 2019. години.

Друштво не ради временско разграничење трошкове прибаве тако да је *DAC* = 0

На дан 31.12.2019. утврђено је да се предметне резерве требају образовати код Осигурања робе у превозу и Осигурања јемства.

У осталим врстама очекивани комбиновaни рацио је испод 100% тако да у тим врстама нема потребе за формирањем ове резерве.

У извештајном периоду бележи се повећање ове резерве у односу на 31.12.2019. за 2.581.321 динар, као последица значајног раста очекиваног рациа штета на врсти 07 Осигурање робе у превозу. Такође, на крају 2019. године формирана је резерва за неистекле ризике на врсти осигурања 15 Осигурање јемства која није постојала 31.12.2018.

Резерве за неистекле ризике уједно служе и за процену довољности преносне премије (тест адекватности преносне премије). Уколико је збир очекиваних штета и трошкова већи од преносне премије на нивоу врсте осигурања онда се на тим врстама формирају резерве за неистекле ризике.

Приликом обрачуна резерви за неистекле ризике примењене су адекватне методе које су у складу са актуарском струком, струком осигурања и законским прописима.

**Резерве за неистекле ризике формиране су у складу са Правилником о образовању резерви за неистекле ризике, Одлуком о техничким резервама и другим законским прописима.**

***2.5. РЕЗЕРВЕ ЗА ИЗРАВНАВАЊЕ РИЗИКА***

На дан 31.12.2019. према Правилнику о образовању резерви за изравнавање ризика, а у складу са Одлуком о техничким резервама НБС и законским прописима, **Друштво је обрачунало резерве за изравнавање ризика само у врсти осигурања 14 Осигурање кредита у износу од 1.253.472 динара**.

**Стање и међугодишња промена резерви за изравнање ризика**



Приликом обрачуна 31.12.2019. резерве за изравнавање ризика код осигурања кредита увећане су у односу на претходну годину за 136.288 динара (12% од премије у самопридржају). Ово представља повећање од 12,20% у односу на обрачун 31.12.2018. Утврђена горња граница резерви за изравнавање ризика у овој врсти осигурања (150% највише годишње премије у самопридржају остварене у последњих пет година) износи 5.882.027 динара.

***2.6. РЕЗЕРВЕ ЗА БОНУСЕ И ПОПУСТЕ***

Друштвo у прeтхoдним пoслoвним гoдинaмa ниje имaлo снижeњe прeмиje пo рaниje зaкључeним угoвoримa, нити пoврaт дeлa прeмиja у oбрaчунскoм пeриoду зa нeпoтрoшeнo врeмe трajaњa oсигурaњa збoг прeврeмeнoг прeстaнкa oсигурaњa a кojи нису сaдржaни у рeзeрвaмa зa прeнoснe прeмиje. Taкoђe, ни jeдним угoвoрoм ниje прeдвиђeнa oбaвeзa Друштвa дa oбрaчунaвa и исплaћуje дoбит, тaкo дa су нa дaн 31.12.2019. рeзeрвe зa бoнусe и пoпустe jeднaкe 0, кoликo су изнoсилe и 31.12.2018.

Приликoм утврђивaњa рeзeрвaциje Друштвo je поштовало Прaвилник o oбрaзoвaњу рeзeрви зa бoнусe и пoпустe и Oдлуку o тeхничким рeзeрвaмa и зaкoнску рeгулaтиву.

***Друштво не формира друге техничке резерве, као ни резерве за тонтине и осигурања код којих су осигураници прихватили да учествују у инвестиционом ризику пошто цеденти Друштва не спроводе ове врсте осигурања.***

***2.7. РЕЗУЛТАТИ ПОРЕЂЕЊА ТЕХНИЧКИХ РЕЗЕРВИ СА ИСКУСТВОМ***

Друштво је на дан 31.12.2019. у складу са Упутством за поређење техничких резерви са искуством, извршило поређење утврђеног износа техничких резерви 31.12.2018. и коришћених претпоставки са искуством. Поређење са искуством извршено је за сваку техничку резерву која чини више од 5% укупних техничких резерви, при чему укупан износ техничких резерви који се пореди са искуством не може бити мањи од 90% укупних техничких резерви. На основу задатог критеријума извршено је поређење 99,09% техничких резерви утврђених на дан 31.12.2018. Поређене су са искуством резерве за преносну премију и резерве за штете, по врстама осигурања и укупно.

*Техничке резерве на дан 31.12.2018. које се пореде са искуством*

|  |  |  |  |
| --- | --- | --- | --- |
| Ред.бр. | Врста техничких резерви | Износ | Учешће у укупним ТР |
| 1. | Преносна премија | 645.837.253 | 26,92% |
| 2. | Укупно резервисане штете | 1.731.559.565 | 72,17% |
| 3. | Математичка резерва | 19.211.212 | 0,80% |
| 4. | Резерве за неистекле ризике | 1.492.193 | 0,06% |
| 5. | РЗИР | 1.117.184 | 0,05% |
| УКУПНО: | | 2.399.217.407 | 100,00% |

Друштво врши анализу узрока одступања техничких резерви са искуством у циљу утврђивања да ли је дошло до систематског одступања.

Укупан резултат поређења са искуством дефицит од 73.465.417 динара: за преносну премију суфицит од 0,23% односно 1.485.352 динара а за резервисане штете дефицит од 4,33%, односно 74.950.769 динара. Резултати поређења техничких резерви са искуством су у прихватљивим оквирима и њихова анализа не указује да је дошло до систематског одступања.

**2.7.1. Преносна премија**

Начин утврђивања очекиваних износа штета и трошкова као претпоставки су објашњене у делу који се односи на обрачун резерви за неистекле ризике. Сада се ове претпоставке и формирана резерва за преносне премије и резерве за неистекле ризике пореде са искуственим подацима из 2019. године, односно са оствареним расходима по основу штета и оствареним трошковима у 2019. години, по врстама осигурања.

Сагласно Упутству за поређење техничких резерви са искуством у случају да су резерве прецењене за више од 30% на дан 31.12.2018. или у случају да су резерве потцењене за више од 10% код било које врсте, потребно је извршити анализу зашто је до тога дошло и да ли постоји систематско одступање. При томе се по врстама осигурања, осим релативног одступања посматра и апсолутни износ одступања до ± 5% укупне резерве за преносну премију на 31.12.2018. пошто велика релативна одступања у апсолутном износу не морају представљати значајну вредност.

Поређење преносне премије са искуством показало се да су укупне резерве за преносне премије (збир преносних премија и резерви за неистекле ризике) на дан 31.12.2018. године биле благо прецењене у износу од 1.485.352 динара односно 0,23%, па су претпоставке за обрачун резерви за преносне премије и резерви за неистекле ризике биле адекватне.

Укупно по свим врстама осигурања установљен је суфицит од 1.485.352 (0,23%), што је у оквирима прихватљивог одступања. На врсти осигурања 06 Осигурање пловних објеката установљен је дефицит од 6.840 динара због неповољног рациа штета узрокованог једном ликвидираном штетом из 2019. године на износ од 3,2 милиона динара, тако да није у питању систематско одступање. Износ дефицита на овој врсти је 26,43% на нивоу врсте осигурања, међутим када се посматра у односу на целу преносну премију он износи испод 0,001% и значајно је испод границе од 5% постављене Упутством за поређење техничких резерви са искуством. На осталим врстама осигурања резултати су у прописаним границама, тако да се може закључити да су коришћене реалне претпоставке у прошлогодишњем обрачуну.



**Резултати поређења износа преносне премије и резерви за неистекле ризике по врстама осигурања и претпоставки и података коришћених у њиховом обрачуну са искуством су у оптималним границама и није утврђено њихово значајно одступање у апсолутним износима као ни систематско одступање.**

**2.7.2. Резервација штета**

Друштво посебно обрачунава и исказује резерве за настале пријављене а нерешене штете, резерве за настале непријављене штете и резерве за трошкове у вези са решавањем штета. Поређење резервисаних штета са искуством извршено је посебно за сваку од наведених категорија *Run off* анализом и укупно.

У случају да су укупне резерве потцењене за више од 10% Друштво врши анализу зашто је до тога дошло и да ли постоји систематско одступање.

**Поређење резервисаних штета са искуством је показало дефицит укупних резервисаних штета од 4,33%, односно 74.950.769 динара.**

Сагласно Упутству за поређење техничких резерви са искуством у случају да постоји потцењеност резервеције више од 20% у некој врсти осигурања која има учешће преко 5%[[3]](#footnote-3) од укупне резервације штета која се пореди са искуством (стање на дан 31.12.2018), потребно је извршити анализу зашто је до тога дошло и да ли постоји систематско одступање.

Резултати поређења са искуством по врстама осигурања и укупно дати су у наставку.

ПОРЕЂЕЊЕ УКУПНИХ РЕЗЕРВИСАНИХ ШТЕТА СА ИСКУСТВОМ[[4]](#footnote-4)



ПОРЕЂЕЊЕ RBNS ШТЕТА СА ИСКУСТВОМ



ПОРЕЂЕЊЕ IBNR ШТЕТА СА ИСКУСТВОМ



ПОРЕЂЕЊЕ РЕЗЕРВAЦИJA ЗА ТРОШКОВЕ РЕШАВАЊЕМ ШТЕТА СА ИСКУСТВОМ



Проценом довољности резервације штета утврђена је њена укупна потцењеност од 74.950.769 динара односно 4,33%. Поређењем појединих компоненти резервисаних штета са искуством установљена је потцењеност резервације за настале пријављене а нерешене штете за 2,72%, односно 36.765.765 динара, потцењеност резервације за настале а непријављене штете за 15,26%, односно 51.171.027 динара и прецењеност резервације за трошкове у вези са решавањем штета за 12.986.023 односно 30,87%.

Учешће врсте осигурања у укупној резервацији штета 31.12.2018. од преко 5% имају врсте 07 Осигурање робе у превозу (17,07%), 08 Осигурање имовине од пожара и других опасности (32,73%), 09 Остала осигурања имовине (7,72%) и 10 Осигурање од одговорности због употребе моторних возила (30,73). Од ове четири врсте осигурања run off тест је показао дефицит на врстама 08 од 4,22% и врсти 10 од 3,06%. Код врсте осигурања 08 узрок дефицита је углавном због повећања резервације једне штете на овој врсти осигурања са 395 на 420 милиона динара. Ова штета је у спору у коме је тужилац Триглав осигурање и Друштво је повећало резервацију поступајући у складу са начелом опрезности. На врсти осигурања 10 извршена је акција ликвидације значајнијих штета из ранијих година, због којих је настао овај дефицит.

Значајно је што је на врсти 10 Осигурање од одговорности због употребе моторних возила, run off анализа насталих непријављених штета показује суфицит од 20.283.029 динара (14,42%) јер је ово прва година у којој се се могао тестирати ефекат измене Правилника о образовању резервисаних штета, први пут примењен претходне године.

Повољно кретање код run off анализе је на врсти осигурања 03 Осигурање моторних возила. Наиме ове године је остварен укупан дефицит на овој врсти од 1.861.308 динара (3,09%) док је претходне две године овај дефицит износио око 40 милиона динара и преко 80%.

Резултати поређење резервације са искуством не показују дефиците који би захтевали корекцију у смислу повећања износа резервисаних штета.

**Резултати поређења износа резервисаних штета по врстама осигурања и претпоставки и података коришћених у њиховом обрачуну са искуством су у прихватљивим оквирима и не указују на систематско одступање.**

***2.8. РЕЗУЛТАТИ ПРОВЕРЕ ДОВОЉНОСТИ ТЕХНИЧКИХ РЕЗЕРВИ***

У складу са Упутством за проверу адекватности техничких резерви Друштво је извршило проверу довољности/адекватности техничких резерви утврђених на дан 31.12.2019. по врстама осигурања, за сваку техничку резерву која чини више од 5% од укупних техничких резерви, при чему укупан износ техничких резерви за које се врши провера адекватности не може бити мањи од 90% укупних техничких резерви. Провера довољности техничких резерви извршена је над резервама за преносне премије и резервацију штета које заједно чине 99,20% укупних техничких резерви.

*Структура техничких резерви на дан 31.12.2019.*

|  |  |  |  |
| --- | --- | --- | --- |
| Ред.бр. | Врста техничких резерви | Износ | Учешће у укупним ТР |
| 1. | Преносна премија | 1.094.588.209 | 35,27% |
| 2. | Укупно резервисане штете | 1.983.619.974 | 63,93% |
| 3. | Математичка резерва | 19.438.014 | 0,63% |
| 4. | Резерве за неистекле ризике | 4.073.513 | 0,13% |
| 5. | РЗИР | 1.253.472 | 0,04% |
| **УКУПНО** | | **3.102.973.182** | **100,00**% |

**2.8.1. Преносна премија**

Тест адекватности за преносне премије спроведен је обрачуном резерви за неистекле ризике на дан 31.12.2019. у складу са Правилником Друштва о образовању ове техничке резереве. Провером адекватности, по врстама осигурања утврђено је да је резерва за преносне премије адекватна осим код врста осигурања: 07 Осигурање робе у превозу и 15 Осигурање јемства. Друштво је у овим врстама утврдило да је за потребе испуњења захтева довољности преносне премије потребно формирати резерве за неистекле ризике у износу од 4.073.513 динара, колико је Друштво и резервисало. Методе и претпоставке теста адекватности преносне премије описани су у делу резерви за неистекле ризике.

|  |  |  |
| --- | --- | --- |
| ВО | Врста осигурања | URR 31.12.2019. |
|
| 07 | Осигурање робе у превозу | 4.010.092 |
| 15 | Осигурање јемства | 63.421 |
|  | **УКУПНО** | **4.073.513** |

**2.8.2. Резервисане штете**

Процена адекватности резервисаних штета врши се по врстама осигурања и то за сваку врсту осигурања за коју резервисане штете чине више од 5% укупних резервисаних штета, при чему укупан износ резервисаних штета за које се врши провера адекватности не може бити мања од 90% укупних резервисаних штета. Резервисане штете врста осигурања, над којима је извршена провера, чине 90,29% укупних резервисаних штета. У складу са задатим критеријумима по Упутству тест је извршен за следеће врсте осигурања: осигурање робе у превозу, осигурање имовине од пожара и других опасности, остала осигурања имовине, осигурање од одговорности због употребе моторних возила и осигурање од опште одговорности. Обрачун најбоље процене за ове врсте осигурања урађен је са Chain ladder методом на основу троуглова решених штета.

|  |  |  |  |  |  |  |
| --- | --- | --- | --- | --- | --- | --- |
| Шифра | Врста осигурања | Резервација штета 31.12.2019. | | Најбоља процена | Процењено одступање | |
| у РСД | % укупне резерве | у РСД | у РСД | % |
| 01 | Осигурање од последица незгоде | 2.767.943 | 0,14% | 2.767.943 | 0 | 0,00% |
| 02 | Добровољно здравствено осигурање | 1.119.000 | 0,06% | 1.119.000 | 0 | 0,00% |
| 03 | Oсигурање моторних возила | 75.024.504 | 3,85% | 75.024.504 | 0 | 0,00% |
| 04 | Oсигурање шинских возила | 1.218.022 | 0,06% | 1.218.022 | 0 | 0,00% |
| 05 | Осигурање ваздухоплова | 27.644.074 | 1,42% | 27.644.074 | 0 | 0,00% |
| 06 | Осигурање пловних објеката | 373.019 | 0,02% | 373.019 | 0 | 0,00% |
| 07 | Осигурање робе у превозу | 333.873.518 | 17,11% | 281.085.467 | 52.788.051 | 18,78% |
| 08 | Осигурање имовине од пожара и др опасности | 631.000.900 | 32,35% | 552.214.945 | 78.785.955 | 14,27% |
| 09 | Oстала осигурања имовине | 116.332.098 | 5,96% | 90.294.473 | 26.037.625 | 28,84% |
| 10 | Осигурање аутоодговорности | 459.922.881 | 23,58% | 436.063.956 | 23.858.925 | 5,47% |
| 11 | Осигурање одг. због употребе ваздухоплова | 1.438.857 | 0,07% | 1.438.857 | 0 | 0,00% |
| 12 | Осиг.одг. - пловнии објекти | 1.807.635 | 0,09% | 1.807.635 | 0 | 0,00% |
| 13 | Осигурање опште одговорности | 220.190.829 | 11,29% | 208.565.401 | 11.625.428 | 5,57% |
| 14 | Осигурање кредита | 1.365.373 | 0,07% | 1.365.373 | 0 | 0,00% |
| 15 | Oсигурање јемства | 48.923.127 | 2,47% | 48.923.127 | 0 | 0,00% |
| 16 | Oсигурање финансијских губитака | 6.699.760 | 0,34% | 6.699.760 | 0 | 0,00% |
| 18 | Oсигурање помоћи на путовању | 690.318 | 0,04% | 690.318 | 0 | 0,00% |
|  | **НЕЖИВОТНА ОСИГУРАЊА** | **1.930.391.858** | **98,91%** | **1.737.295.875** | **193.095.983** | **11,11%** |
| 20 | Осигурање живота | 619.415 | 0,03% | 619.415 | 0 | 0,00% |
| 22 | Допунско осигурање уз осиг. живота | 20.600.931 | 1,06% | 20.600.931 | 0 | 0,00% |
|  | **ЖИВОТНА ОСИГУРАЊА** | **21.220.346** | **1,09%** | **21.220.346** | **0** | **0,00%** |
|  | **УКУПНО** | **1.951.612.205** | **100,00%** | **1.758.516.221** | **193.095.983** | **10,98%** |


Провером довољности резервисаних штета, у скаладу са Упутством за проверу адекватности техничких резерви, није утвђена њихова недовољност/неадекватност, већ позитивно одступање у износу од 10,98%. У том смислу није потребна корекција и усклађивање резерви и претпоставки које се користе при обрачуну.

**3. РЕТРОЦЕСИЈА**

***3.1. САМОПРИДРЖАЈ ДРУШТВА***

Преузимање ризика у реосигурање и пласмани вишкова ризика у ретроцесију у посматраном периоду врши се према Правилнику о саосигурању и реосигурању и Табели максималног самопридржаја која је саставни део Одлуке о критеријумима, начину утврђивања и табели максималног самопридржаја Друштва.

Друштво у 2019. години примењивало **Табелу максималног самопридржаја** којом је одређено максимално покриће у самопридржају по врстама осигурања.



Самопридржај по врстама осигурања није мењан у односу на претходну годину.

Као и претходних година, за 2019. годину Друштво је уговорило следећа покрића којима штити свој самопридржај по ризику:

* Risk XL sublayer са структуром 250.000 EUR у вишку изнад 250.000 EUR;
* Risk XL уговор са структуром 2.000.000 EUR у вишку изнад 500.000 EUR.

Такође, Друштво је уговорило и заштиту по догађају:

* CAT XL уговор са структуром 8.500.000 EUR у вишку изнад 1.500.000 EUR.

С обзиром на висину и структуру портфеља Друштва, у циљу заштите интереса реосигуравача, осигуравача и осигураника оправдан је утврђени ниво самопридржаја и пренос вишка ризика изнад њега, као и типови уговора о ретроцесији за поједне врсте осигурања и за заштиту портфеља.

**Вишак ризика преузетих у реосигурање изнад самопридржаја, Друштво је у потпуности пренело у ретроцесију, под условима и на начин предвиђен Правилником о условима и начину саосигурања и реосигурања и закљученим уговорима о реосигурању. Друштво је примењивало Одлуку о критеријумима, начину утврђивања и табели максималног самопридржаја Друштва, важећу за 2019. годину.**

***3.2. УТИЦАЈ РЕТРОЦЕСИЈЕ НА РАЦИО ШТЕТА И КОМБИНОВАНИ РАЦИО***

**Рацио штета и комбиновани рацио у 2019. години укупно и у самопридржају**



По активном послу у 2019. години остварен је повољан рацио штета од 28,16% и рацио трошкова од 14,83%, тако да комбиновани рацио у неживотним осигурањима износи свега 42,99%. Комбиновани рацио је виши за 10,31% у односу 2018. годину, углавном као последица изузетно повољних рацио бројева у претходној години.

У самопридржају рацио бројеви штета, трошкова и комбиновани рацио респективно су износили 62,48%; 21,91% и 84,39%. У односу на претходну годину комбиновани рацио у самопридржају повећан је за 6,63%.

Релативно више вредности рацио бројева у самопридржају у односу на вредности ових показатеља за активна осигурања 2019. години последица су вођења опрезне, рестриктивне политике пословања и обезбеђеног квалитетног реосигуравајућег покрића у условима мањег учешћа значајнијих штета, које би активирале обезбеђена покрића.

Међутим, посматрано у средњем и дужем временском периоду утицај спроведене политике саосигурања и реосигурања на нивоу Друштва оцењује се као позитиван, а манифестовано кроз умиривање и стабилизацију вредности рацио бројева на појединим врстама осигурања у годинама које су карактерисале високе вредности штета.

И поред чињенице да су рацио бројеви у самопридржају већи од одговарајућих показатеља за активна осигурања, на нивоу читавог портфеља неживотних осигурања остварен је повољан рацио штета, односно комбиновани рацио у самопридржају. Ово је пре свега резултат оствареног позитивног резултата на значајној врсти осигурања 08 Осигурање имовине од пожара и других опасности, чије је учешће у премији у самопридржају 38,88%.

Изузетно низак рацио трошкова укупно за неживотна осигурања допринео је да и комбиновани рацио буде повољан и да Друштво остварује профит из основне делатности. Позитиван комбиновани рацио забележен је на доминантном броју врста осигурања, а нарочито је значајан утицај повољног комбинованог рациа на врсти осигурања 08, са највећим учешћем у портфељу у самопридржају, што се позитивно одражава и на глобални закључак о оправданости и адекватности спроведене политике ретроцесије.

Упоређујући комбиновани рацио у самопридржају са укупним, у 2019. години забележени су нешто већи рацији, али због повољног рациа штета и комбинованог рација у самопридржају може се констатовати да су вишкови ризика адекватно пренети на ретроцесионаре, да Друштво адекватно управља ризицима којима је изложено, чиме се обезбеђује трајно покриће обавеза по закљученим уговорима.

***3.3. УГОВОРИ О САРЕОСИГУРАЊУ И РЕОСИГУРАЊУ***

**3.3.1. Уговори о сареосигурању**

У извештајном периоду Друштво није имало закључен ни један уговор о сареосигурању.

**3.3.2. Уговори о реосигурању**

У првом кварталу 2019[[5]](#footnote-5). године закључено је по активном послу 251 уговор и 206 по пасивном послу (укупно 457 уговора обновљених и новозакључених). Број истеклих активних уговора је 67, а пасивних 49. У извештајном периоду раскинут је један активан уговор.

У другом кварталу 2019. године закључено је по активном послу 211 уговора, а по пасивном послу 185 уговора (укупно 396 обновљених и новозакључених уговора). У истом периоду истекло је 123 уговора, и то 64 активна уговора и 59 пасивних уговора. Раскинута су по 3 активна, односно пасивна уговора.

У трећем кварталу 2019. године закључено је по активном послу 179 уговора, а по пасивном послу 143 уговора (укупно 322 обновљена и новозакључена уговора). Број истеклих активних и пасивних уговора респективно износи 18 и 12 уговора, односно укупно 30 истеклих уговора.

У четвртом кварталу 2019. године закључено је по активном послу 152 уговора и 119 по пасивном послу (укупно 271 уговор обновљен и новозакључен). Број истеклих уговора је 67, и то 42 активна и 25 пасивних уговора. Раскинуто је 2 уговора (1 активан и 1 пасиван).

Укупан број закључених уговора у 2019. је 1.446, од тога 793 активних и 653 пасивних. Укупан број истеклих уговора у 2019. је 336, од тога 191 активан и 145 пасивних уговора. Укупан број раскинутих уговора у истом периоду је 9 (5 активних и 4 пасивна).

Остали уговори закључени пре 01.01.2019[[6]](#footnote-6). године са даљим важењем а који нису истекли и даље су активни

Уговори о реосигурању и ретроцесији су пропорционални уговори на бази ексцедента и квоте као и непропорционални уговори на бази exces of loss и stop loss. Уговорима о реосигурању и ретроцесији обухваћена су животна и неживотна осигурања.

*Појединачни преглед закључених, истеклих и раскинутих уговора о реосигурању и ретроцесији у периоду 1.10.- 31.12.2019. и 1.1.- 31.12.2019. по активном и пасивном послу дат је у прилогу.*

**Узимајући у обзир делатност коју Друштво обавља и позитивне рације по активном послу и у самопридржају може се констатовати да Друштво адекватно управља ризицима и да постоји оправданост закључених уговора о реосигурању, односно ретроцесији.**

**3.3.3. Бордерои премија и штета**

Обрачун премија и штета за ризике који су пријављени у реосигурање као и пренос вишкова ризика у ретроцесију обављају се у складу са закљученим уговорима о реосигурању, односно уговорима о ретроцесији. Бордерирање премије и штета по активним пословима реосигурања се врши у складу са расподелом ризика из уговора о реосигурању, а подаци о премијама и штетама у пасивном реосигурању се бордерирају у складу са уговорима о ретроцесији.

Бордеро математичке резерве реосигурања сачињен је на основу активне математичке резерве реосигурања - активне преносне премије реосигурања, обрачунате од стране цедената, док се пасивна математичка резерва реосигурања - пасивна преносна премија реосигурања бордерира у складу са расподелом ризика из уговора о ретроцесији.

**III КОНАЧНА ОЦЕНА МИШЉЕЊА ОВЛAШЋЕНОГ АКТУАРА О ФИНАНСИЈСКИМ**

**ИЗВЕШТАЈИМА И ГОДИШЊЕМ ИЗВЕШТАЈУ О ПОСЛОВАЊУ ЗА 2019. ГОДИНУ**

Овлашћени актуар даје **позитивно мишљење** на финансијске извештаје и годишњи извештај о пословању Друштва за реосигурање »ДУНАВ-РЕ« а.д.о, Београд за 2019. годину.

На бази спроведених анализа и расположивих релевантних података, може се закључити да је премија реосигурања Друштва утврђена у складу са актуарском струком и прописима и да обезбеђује трајно испуњење свих обавеза Друштва из уговора о реосигурању.

Све техничке резерве Друштва су утврђене у складу са важећим прописима и актуарском струком и обезбеђују трајно испуњење свих обавеза Друштва из уговора о реосигурању.

Мишљење о премији реосигурања се доноси на бази анализе: износа и структуре премије Друштва, укупно и у самопридржају, промене износа премије, укупно и по врстама осигурања, концентрације ризика, утицаја имплементиране политике ретроцесија, вредности и промене вредности рациа штета, рациа трошкова, односно комбинованог рациа, укупно и по врстама осигурања, актуелних тржишних околности и очекиваног кретања кључних показатеља тржишта.

Мишљење о техничким резервама се даје на бази интерних података, који су највећим делом добијени из информационог система, а који су предмет сталних анализа и контрола, како њихове логичке исправности, тако и конзистентности са подацима добијеним из осталих извора. Коришћени подаци за обрачун техничких резерви на нивоу врсте осигурања су примерени, комплетни, тачни и конзистентни.

Услoви и нaчин преноса вишкoвa ризикa изнaд сaмoпридржaja извршени су у склaду сa зaкључeним угoвoримa o рeoсигурaњу, Oдлукoм o критeриjумимa, нaчину утврђивaњa и тaбeли мaксимaлнoг сaмoпридржaja и укупнoм изнoсу сaмoпридржaja и у склaду сa Прaвилникoм o услoвимa и нaчину сaoсигурaњa и рeoсигурaњa.

|  |  |
| --- | --- |
| Београд, 14.2.2020. | ОВЛАШЋЕНИ АКТУАР  Зорица Кнежевић  *Г.бр. 8657 од 19.11.2015.* |

1. Коментар у вези тачке II подтачка 7. Одлуке о садржини мишљења овлашћеног актуара (»Службени гласник РС« бр. 38/2015). [↑](#footnote-ref-1)
2. Очекивани просечан број месеци трајања реосигуравајућег покрића након дана обрачуна одређен је као пондерисани просек трајања након 31.12. где је као пондер узета активна преносна премија. [↑](#footnote-ref-2)
3. Велика релативна одступања не морају представљати значајан апсолутни износ па се стога користи овај критеријум. [↑](#footnote-ref-3)
4. Нису приказане врсте осигурања у којима није било резервације штета у 2018. години. [↑](#footnote-ref-4)
5. *Спискови закључених и истеклих уговора у првом, другом, односно трећем кварталу 2019. године дати су у Мишљењу овлашћеног актуара за период 1.1.-31.3.2019, период 1.1.-30.6.2019, односно период 1.1.-30.9.2019.* [↑](#footnote-ref-5)
6. Спискови су приказани у Мишљењу овлашћеног актуара за претходну годину. [↑](#footnote-ref-6)